Švejna, Ivan, poslanec NR SR (2014-11-27):
Žiaľbohu, mám taký pocit, že v súčasnosti už nachádzame sa ako keby v nejakom volebnom období, keď vláda, a nielen vláda, teda ponúka niečo, v úvodzovkách, ľuďom zadarmo. A teraz si vybrala zase cieľovú skupinu „zadarmo“, že dostanú zdravotné poistenie ľudia, ktorí majú minimálnu mzdu, a samozrejme tí do výšky 570 euro budú mať znížené zdravotné odvody. No v prvom rade chcem povedať, že slovo „zadarmo“, každý ekonóm vie, že neexistuje, a zjednodušene povedané, všetci ostatní, čo to nebudú mať zadarmo, sa budú musieť na to zložiť. A keď to prepočítam len na množstvo pracujúcich, znamená to, že odteraz všetci, čo sú pracujúci, tak zaplatia v priemere 60 eur ročne na to, aby strana SMER mohla vyhlásiť, že niektorí ľudia budú mať zadarmo, v úvodzovkách zadarmo, zdravotné poistenie. Samozrejme, tá technika je taká, že týmito, týmito nákladmi 150 mil. eur sa zvýši deficit verejných financií, a to je to, čo vlastne na druhej strane ľudia nebudú vidieť. To znamená, že budú vidieť síce, že získajú 30 eur v čistej mzde, ale z druhého hľadiska im vlastne vláda zoberie. Naše výhrady, výhrady boli, keby som to zhrnul, v podstate v dvoch veciach alebo v dvoch zásadných veciach, a to, že tento spôsob dávania niečoho zadarmo diskriminuje iné príjmové skupiny, ktoré sú dokonca, majú nižšie príjmy, ako je tých 380 euro. To znamená, že aj keď akokoľvek chápem, chápem a rozumiem povedzme ľavicovému pohľadu, že treba byť solidárny, a ja s tým nemám najmenší problém byť solidárny, ale skutočne treba byť solidárny s tými, ktorí to skutočne potrebujú, a netreba vyberať vyvolené skupiny. V tomto prípade ľudia, ktorí sú zamestnaní na plný pracovný úväzok a majú minimálnu mzdu 380 euro, sú ľudia, sú skupiny, ktoré majú dokonca nižší príjem ako 380 euro a budú musieť platiť zdravotné odvody. Určite tie skupiny vieme, sú to živnostníci, sú to dohodári, sú to napríklad aj ľudia, ktorí sú neevidovaní na úrade práce a musia platiť zdravotné poistenie, ktoré teda minimum je teraz 56 euro 35 centov. Treba povedať jasne zásadnú vec, že táto takzvaná reforma vôbec nezlepšuje zdravotníctvo, kvalitu alebo niečo také, to znamená, že tieto peniaze, zdravotníctvo nedostane de facto nič navyše. To znamená, že sa nezlepšia, nezlepšia výkony, nezlepší sa kvalita a zdravotníctvo bude v takom marazme pokračovať ako doteraz. V podstate tu ide len o to, aby časť vyvolených, pravdepodobne potencionálnych voličov, bude mať niečo zadarmo a ostatní, zvyšok ľudí, to zaplatia. V tomto prípade musím jasne povedať, že vláda polarizuje, a nielen v tomto prípade, ale aj v tých ďalších, keď ponúka, ponúka nejaký verejný statok zadarmo. Viac vecí už okrem tohoto bolo povedané k tejto téme a ja len spomeniem, že to je úplne nedomyslený zákon, ktorý má plno technických vád, technických chýb, kde jednoducho aj tie „odpočítateľné položky“ sú nesprávne nastavené. Ja dokonca poviem aj tak na adresu, aby som to trochu odľahčil, aj keď je to smrteľne vážna téma, že vzhľadom na to, že to je nedomyslené, tak pán kolega Jozef Mihál bude mať zasa priestor na to, aby napísal možno ďalšiu knižku na tému odvodových typov, ako optimalizovať, nazveme to, ako optimalizovať súčasné zdravotné odvody. A zase môžem povedať len ironicky, že zase niektoré IT firmy budú mať ďalšie zákazky, aby jednoducho pripravili softvér na tento spôsob zase rôznych, rôznych odpočtov, prepočtov týchto zdravotných odvodov. Takže je mi veľmi smutno, že v súčasnosti sa de facto roztrhlo vrece, že akým spôsobom sa budú, nazvem to otvorene, uplácať, samozrejme myslím to, myslím to tak v úvodzovkách, vybraté skupiny ľudí, aby pravdepodobne teda boli vďační vláde, že budú mať vyššie príjmy. A možno ešte spomeniem zopár vecí, že prečo to považujem za nebezpečné. Považujem to za nebezpečné aj preto, lebo v budúcnosti akákoľvek vláda príde, bude ťažko, ťažko politicky meniť tento zákon, alebo túto takzvanú reformu odvodov, pretože jednoducho ľudia si zvyknú, že budú mať akože vyššie čisté mzdy, a veľmi ťažko sa bude dať vysvetľovať akejkoľvek vláde, že jednoducho nemôžu mať aj títo ľudia, pokiaľ majú príjem, zdravotné poistenie zadarmo. Takže to je niečo podobné, ja som tomu, tomu hovorím, niečo ako tyrania status quo. Vieme, že opatrenie je zlé, ale ťažko sa bude meniť. To je niečo podobné ako, že vianočné dôchodky, namiesto toho, aby sa systémovo zvýšili dôchodky, tak jednoducho sa vláda hrá na nejakého Deda Mráza alebo, alebo Ježiška, že na Vianoce prispeje niekomu, a potom sa handrkujeme, že koľko, koľko prispeje akémukoľvek dôchodcovi. A je logické, že sa to strašne ťažko mení. A ja som možno, možno by som ešte povedal, že irónia je to, že zdravotníctvo je dlhodobo podfinancované, a to pravdepodobne súhlasíte všetci, či sú to riaditelia nemocníc alebo členovia zdravotníckeho výboru, a že to zdravotníctvo skutočne potrebuje za a) viacej financií a za b) vnútornú reformu celého systému, o ktorom sme samozrejme hovorili, o tom, že koľko je tam predražených zákaziek a podobne. Takže irónia je to, že zrazu akékoľvek vlády hovorili, že nemajú peniaze na dodatočné financovanie zdravotníctva, ale tu sa zrazu našlo 150 mil., ale ktoré, ironicky zas ako hovorím, nepôjdu do toho zdravotníctva, ale len pôjdu ako výmena za to, že niekomu odpustíme, odpustíme zdravotné odvody. Takže ja toto považujem za veľmi nesystémový populistický krok, ktorý skutočne nie je reformou, ale je to ukazovanie sa voličom za peniaze iných, zdôrazňujem, za peniaze iných. Takže ďakujem za pozornosť.